**Sonet pentru infinit**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când Soarele, uşor, peste colină,

Sub orizont se lasă-n întuneric,

Apar, ascunse-n ziuă de lumină,

Pe boltă licărind stele feeric,

A ta, a mea, o stea e fiecare,

În Capricorn, Fecioară sau Balanţă,

Pulsează una nouă-n Ursa Mare,

O alta căzătoare se înalţă;

Atât de-aproape suntem, n-am găsit,

Oricât am căutat pe cer de bine

Un loc al nimănui, sau părăsit,

Fără speranţe, visuri şi destine,

De parcă infinitul e sfârşit

Sub coviltirul nopţilor senine!

Valeriu Cercel